З 1561 па 1570 год друкарняй кіраваў Цыпрыян Базылік. Большасць выданняў — свецкага характару. Але ж у гэты час Радзівіл Чорны быў апантаны новай грандыёзнай ідэяй — ажыццявіць пераклад і выданне пратэстанцкай Бібліі. Для гэтага ў Берасце запрасілі лепшых перакладчыкаў з яўрэйскай і грэчаскай моў — агулам 18 чалавек. Гравюры-ілюстрацыі выканаў высакакласны майстар, імя якога, на жаль, засталося невядомым. Мікалай Радзівіл Чорны ўклаў у кнігу свой гадавы даход — 10 тысяч дукатаў.